Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 295/05)

Šī publikācija dod tiesības trīs mēnešu laikā no šīs publikācijas dienas pret grozījumu pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“MUNSTER” / “MUNSTER-GÉROMÉ”

ES Nr.: PDO-FR-0125-AM03 – 7.8.2019.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Nosaukums: Syndicat Interprofessionnel du Fromage Munster ou Munster-Géromé [Siera “Munster” jeb “Munster-Géromé” vairākprofesiju arodbiedrība]

Adrese: 1, place de la Gare – BP 40007 – 68 001 Colmar Cedex, France

Tālr. +33 0389202089, fakss +33 0389202120

E-pasts: sifmunster@calixo.fr

Sastāvs: grupu veido siera “Munster” jeb “Munster-Géromé” pagatavošanai izmantotā piena ražotāji un pārstrādātāji un šā siera mājražotāji un nogatavinātāji. Tāpēc tai ir likumīgas tiesības iesniegt grozījumu pieteikumu.

2. Dalībvalsts vai Trešā Valsts

Francija

3. Produkta specifikācijas punkts, uz kuru attiecas grozījums vai grozījumi

☒ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits – kontroles struktūras un grupas kontaktinformācija, valsts prasības

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Produkta nosaukums

Apzīmējumus “Petit Munster” un “Petit-Munster-Géromé” svītro. Nosaukums attiecas uz dažādu formātu sieriem, kam ir kopīgas īpašības; vairs nav uzskatāms par vajadzīgu atsevišķi izdalīt “mazos” (“petit”) sierus.

5.2. Produkta apraksts

Frāzi

““Munster” ir siers ar mīkstu masu (..)”

aizstāj ar frāzi

““Munster” jeb “Munster-Géromé” ir no govs piena ražots siers ar mīkstu masu un mazgātu mizu”.

Produkta izskats ir aprakstīts precīzāk, norādot, ka sieram “Munster” jeb “Munster-Géromé” ir “mazgāta miza”, kas ir saistīta ar “mazgātas mizas sieriem” raksturīgo baktēriju Brevibacterium linens veidošanos.

Šo teikumu iekļauj arī vienotajā dokumentā, aizstājot kopsavilkuma teikumu “Siers no govs piena ar mīkstu masu, mazgātu mizu (..)”.

Pievieno šādus teikumus:

“Tā tauku saturs ir vismaz 20 gramu uz 100 gramiem siera. Tā sausnas saturs ir vismaz 44 grami uz 100 gramiem siera.”

Tauku saturu izsaka gramos uz 100 gramiem siera. Tāpat arī sausnas saturu izsaka sausnas gramos uz 100 g siera.

Šo teikumu iekļauj arī vienotajā dokumentā, aizstājot kopsavilkuma frāzi “vismaz 45 % tauku”.

Tekstu:

“cilindra formā, 13–19 centimetru diametrā un 2,4–8 centimetru augstumā, un vismaz 450 gramu smags. Pastāv arī cilmes vietas nosaukums “Petit-Munster” jeb “Petit-Munster-Géromé”, ar ko apzīmē mazākus sierus, kuru diametrs ir 7–12 centimetri, bet augstums – 2–6 centimetri un kuri sver vismaz 120 gramus.”

aizstāj ar šādu:

“Tas ir vairāk vai mazāk augsta cilindra formā, un pēc formāta to iedala trīs kategorijās. Formāta kategorija Veidnes iekšējais diametrs Maksimālais siera augstums Siera svars 1: 120–340 g 7,5–8 cm 4 cm 120–170 g 10–11 cm 4 cm 200–280 g 11–12 cm 4 cm 280–340 g 2: 450–1 000 g 14–16 cm 4 cm 450–600 g 16,5–19 cm 4 cm 700–1 000 g 3: 1 000 –1 750 g 16,5–19 cm 7 cm 1 000 –1 750 g”

Produkts ir raksturots kā “vairāk vai mazāk augsts cilindrs” atbilstoši diviem pastāvošajiem augstumiem, un ar šo aprakstu tiek aizstāta neskaidrā vārdkopa “cilindra forma”.

Lai pārbaudes būtu objektīvākas, sieru diametru tagad nosaka pēc veidņu iekšējiem izmēriem. Sieru deformācijas dēļ sieru diametra pārbaude varēja izrādīties neprecīza. Tā paša iemesla dēļ tagad sieru augstumam ir noteikta augšējā robežvērtība. Ilgas nogatavināšanas laikā sieri var sakristies, un noteiktajam izmēram tad vairs nav nozīmes.

Turklāt svaram nu ir noteikta amplitūda, nevis tikai minimālā vērtība.

Šo tekstu iekļauj arī vienotajā dokumentā, aizstājot frāzi “cilindra formā, 13–19 cm diametrā un 2,4–8 cm augstumā, un vismaz 450 gramu smags; tam ir arī samazināts formāts (7–12 cm diametrā un 120 gramu smags)”.

Pievieno šādu tekstu:

“Miza ir plāna un viegli klāta ar glemi, tā ir oranžīga ziloņkaula līdz oranžīgi sarkanā krāsā, ko piešķir lielākoties sarkanās krāsas fermenti (tai skaitā Brevibacterium linens). Masa ir ziloņkaula līdz gaišu smilšu krāsā, un tajā var būt daži atvērumi (acis), bet ne pārāk daudz. Pēc minimālā nogatavināšanas laika ir izveidojies masas kodols. Šis kodols ir vairāk vai mazāk nogatavināts atkarībā no siera brieduma pakāpes un augstuma. Smarža ir spēcīga un nedaudz atgādina amonjaku. Pēc garšas masa ir viegli sālīta, konsistence ir maiga, elastīga un plūstoša. Garša ir maiga, ar pienskābes, augu (siena, nobriedušu augļu, riekstu), koksnes vai vieglu rauga piegaršu. Siera “Munster” jeb “Munster-Géromé” masā var būt pļavas ķimeņu (Carum carvi L.) sēklas. Šādam sieram papildus īpašībām, kas piemīt sieram “Munster” jeb “Munster-Géromé”, ir arī pļavas ķimeņu garša.”

Ir pievienoti produkta raksturojuma elementi (mizas un masas izskats, mikrobioloģiskie kritēriji, organoleptiskie kritēriji), lai sieru varētu vieglāk atpazīt. Ir arī norādīts, ka siera “Munster” jeb “Munster-Géromé” masa var saturēt ķimenes. Šī prakse, kuras mērķis ir aromatizēt masu, ir vietējs paradums.

Šis teksts ir iekļauts arī vienotajā dokumentā, aizstājot mizas apraksta vārdkopu “oranžīga izskata” kopsavilkumā.

5.3. Ģeogrāfiskais apgabals

Punktā, kas attiecas uz ģeogrāfisko apgabalu, veic tālāk norādītās izmaiņas.

Lai atvieglotu kontroli, pievieno ģeogrāfiskā apgabala pašvaldību teritoriju sarakstu. Šajā sarakstā iekļautas visas ģeogrāfiskā apgabala pašvaldību teritorijas, kurās var veikt visus iegūšanas procedūras posmus (iegūt pienu un ražot un nogatavināt sierus). Papildus tam pievieno atsauces uz spēkā esošā oficiālā administratīvi teritoriālo vienību klasifikatora datumu un uz vietējā pašvaldībā iesniegtajiem plāniem, lai saraksts būtu precīzs un viennozīmīgs.

Šo sarakstu iekļauj arī vienotā dokumenta 4. punktā.

5.4. Izcelsmes apliecinājums

Pievieno operatoru paziņošanas pienākumus. Šie grozījumi ir saistīti ar izmaiņām valsts normatīvajos un administratīvajos aktos. Konkrētāk, tiek paredzēta:

— operatoru identificēšana, lai tos varētu apstiprināt, atzīstot viņu spēju izpildīt specifikācijas prasības,

— deklarācijas, kas nepieciešamas informatīviem nolūkiem un ražošanas kontrolei (saražotais daudzums, nogatavinātājiem pārdotie nenogatavinātie sieri, nogatavinātāju iepirktie nenogatavinātie sieri, daudzums, kam pazemināta klase, pārdotais daudzums),

— piena ražotāju, piena savācēju, siera ražotāju un nogatavinātāju pienākums kārtot reģistrus un dokumentus, kas saistīti ar izsekojamību,

— kā arī šādas rindkopas pievienošana par to produktu īpašību kontroli, kurus paredzēts laist tirdzniecībā ar cilmes vietas nosaukumu: “No siera “Munster” jeb “Munster-Géromé” ņem paraugus ar zondi. Paņemtajiem paraugiem veic vizuālu, taustes, organoleptisko un analītisko pārbaudi. Iepakotos sierus pie operatora atlasa pēc iespējas drīz pēc minimālā nogatavināšanas perioda beigām, lai veiktu organoleptisko un analītisko pārbaudi.”

5.5. Ražošanas metode

Piena ražošana

Specifikācijā iekļauj tekstu par ganāmpulku un barību, lai dokumentētu tradicionālo praksi.

Pievieno šādu tekstu:

“Definīcijas:

— piena govis laktācijas vai cietstāves periodā ir piena liellopu šķirņu mātītes, kas ir atnesušās vismaz vienu reizi,

— teles ir šie dzīvnieki laikā starp atšķiršanu un pirmo atnešanos,

— piena lopu ganāmpulks šajā specifikācijā nozīmē visu saimniecībā esošo piena govju un piena teļu kopumu,

— pamatbarība ir viss to lopbarības augu kopums, ar ko paredzēts apmierināt dzīvnieku vajadzības pirms koncentrētās barības pievienošanas,

— kopējā barība ir pamatbarībā ietilpstošo lopbarības augu kopums un koncentrētā barība.”

Šīs definīcijas ļauj skaidrāk saprast tālākos noteikumus un padara kontroli objektīvāku.

Šķirnes

Pievieno šādu tekstu:

“Pienu, ko izmanto siera “Munster” jeb “Munster-Géromé” ražošanai, iegūst tikai no tādām govīm, kas pieder pie šķirnēm Vosgienne, Simmental, Prim’Holstein, Montbéliarde vai radušās no krustojumiem ar šīm šķirnēm. Pēdējā minētajā gadījumā ir pieņemamas tikai tādas govis, kuru tēvs ir tīršķirnes vērsis, kas pieder pie vienas no četrām iepriekš minētajām šķirnēm.”

Šīs šķirnes ir vislabāk piemērotas siera “Munster” jeb “Munster-Géromé” ražošanai izmantojamā piena ieguvei.

Piena govju barošana

Pievieno šādu tekstu par pamatbarību:

“Lopbarības augi piena lopu ganāmpulka kopējā barībā veido vismaz 70 % no sausnas. Par lopbarības augiem neatkarīgi no to uzglabāšanas veida uzskata:

— dabisko, pagaidu vai mākslīgo pļavu zāli, ko uzņem ganoties, izbaro svaigu, konservētu skābbarības, ruļļu vai siena veidā vai dehidratizētu,

— kukurūzu vai sorgo, ko izbaro svaigu, konservētu skābbarības veidā vai dehidratizētu,

— lopbarības bietes,

— graudaugus, ko izbaro svaigus vai konservētus skābbarības veidā,

— graudaugu un proteīnaugu salmus,

— lauksaimniecības blakusproduktus, kuru sausnas saturs ir mazāks par 60 %: graudu šķiedeni, cukurbiešu graizījumus.

No šā saraksta ir izslēgta visa barība, kas var negatīvi ietekmēt piena garšu, proti, krustzieži (kāposti, rapsis, sinepes, rāceņi un citi kāpostu ģints sakņu dārzeņi), puravi un biešu lapas. Salmu apstrāde ar amonjaku ir aizliegta.

Lopbarības bietes izbaro tīras un veselas.

No piena lopu ganāmpulka pamatbarības vidējā gada daudzuma (pēc sausnas satura) vismaz 95 % iegūst ģeogrāfiskajā apgabalā un vismaz 70 % iegūst saimniecībā.

Zāle neatkarīgi no tās izbarošanas veida piena govju uzturā veido (pēc sausnas satura) vismaz 40 % no gada vidējā pamatbarības daudzuma un vismaz 25 % no pamatbarības katrā gada dienā.

Katrai piena govij nodrošina vismaz 10 āru lielu ganību zāles laukumu. Tās ganās vismaz 150 dienu gadā.”

Norāda lopbarības augu minimālo īpatsvaru kopējā barībā un lopbarības augu veidu. Tā kā saimniecības saskaņā ar tradicionālo praksi izmanto savus un ģeogrāfiskajā apgabalā iegūtus pamata kultūraugu (graudaugu) blakusproduktus, ir pievienots noteikums par pamatbarības izcelsmi (ģeogrāfiskā apgabala un saimniecības līmenī). Vietējā govju barošanas sistēmā liela nozīme ir piešķirta zālei, tāpēc var noteikt minimālo zāles īpatsvaru pamatbarībā, kā arī minimālo ganību platību, kas nodrošināma katrai piena govij, un minimālo ganīšanās ilgumu gadā.

Pievieno šādu tekstu par zaļbarības došanu: “Lopbarības augus uz lauku saimniecību nogādā svaigā veidā, un tie pirms izbarošanas piena govīm nedrīkst uzkarst.”

Pievieno izbarošanas nosacījumus, lai garantētu šāda veida lopbarības augu kvalitāti.

Vienotā dokumenta 3.3. punktā pievieno šādus noteikumus:

“Vismaz 95 % no sausnas piena lopu ganāmpulka pamatbarībā iegūst ģeogrāfiskajā apgabalā, un vismaz 70 % no šā daudzuma iegūst pašā saimniecībā, un lopbarības augi (pamatbarība) veido vismaz 70 % no piena lopu ganāmpulka kopējās barības sausnas satura. Savukārt papildbarību veidojošo izejvielu izcelsmi nevar garantēt. Tādējādi vismaz 67 % kopējās barības sausnas iegūst ģeogrāfiskajā apgabalā. Zāle (pēc sausnas satura) veido vismaz 40 % no piena lopu ganāmpulka gada vidējā pamatbarības daudzuma un vismaz 25 % no piena lopu ganāmpulka pamatbarības katrā gada dienā. Ganību zāles platība ir vismaz 10 āru, un ganīšanās minimālais ilgums ir 150 dienu gadā.”

Pievieno šādu tekstu par papildbarību:

“Katrai govij gadā dod ne vairāk kā 1,8 tonnas (pēc sausnas satura) koncentrētās barības.

Koncentrētā barība nedrīkst saturēt zivju vai citu dzīvnieku miltus.

Koncentrētā barība sastāv no:

— graudaugu graudiem un atvasinātiem produktiem,

— eļļas augu sēklām vai šo augu augļiem un atvasinātiem produktiem,

— pākšaugu sēklām un atvasinātiem produktiem,

— presētiem vai kaltētiem cukurbiešu graizījumiem ar melases piedevu vai bez tās,

— cukurbiešu melases,

— piena produktiem un atvasinātiem produktiem,

— minerālvielām un atvasinātiem produktiem,

— piedevām, tai skaitā vitamīniem.”

Pievienojamo koncentrētās barības daudzumu ierobežo, lai apliecinātu lopbarības augu lielo nozīmi piena govju uzturā un tādējādi stiprinātu saikni ar ģeogrāfisko apgabalu. Atļautās papildbarības saraksts ir pievienots kontroles apsvērumu dēļ.

Vienotā dokumenta 3.3. punktā pievieno šādu tekstu:

“Katrai govij gadā dod ne vairāk kā 1,8 tonnas (pēc sausnas satura) koncentrētās barības.

Koncentrētā barība sastāv no:

— graudaugu graudiem un atvasinātiem produktiem,

— eļļas augu sēklām vai šo augu augļiem un atvasinātiem produktiem,

— pākšaugu sēklām un atvasinātiem produktiem,

— presētiem vai kaltētiem cukurbiešu graizījumiem ar melases piedevu vai bez tās,

— cukurbiešu melases,

— piena produktiem un atvasinātiem produktiem,

— minerālvielām un atvasinātiem produktiem,

— piedevām, tai skaitā vitamīniem.”

Piena savākšana, izmantošanas termiņš

Pievieno šādu rindkopu par pārstrādi lauku saimniecībā:

“Recināšanas brīdī piens drīkst būt ne vairāk kā 26 stundas vecs. Ja pienu nerecina uzreiz pēc izslaukšanas, vismaz 10 stundu pirms recināšanas to uzglabā vismaz 10 °C temperatūrā.”

Pievieno šādu tekstu par savākto pienu:

“— Ja pārstrādā svaigpienu, pienu savāc katru dienu.

— Ja piens ir pasterizēts, pienu savāc ne retāk kā reizi 48 stundās.

— Ja pārstrādā svaigpienu, to sāk recināt 36 stundu laikā pēc autocisternas iztukšošanas.

— Ja piens ir pasterizēts, to sāk recināt ne vēlāk kā 48 stundas pēc autocisternas iztukšošanas.”

Lai saglabātu izejvielu kvalitāti, ir noteikti optimālie piena uzglabāšanas apstākļi un izmantošanas termiņi gan lauku saimniecībā, gan attiecībā uz savākto pienu.

Pārstrāde

Šo daļu papildina, lai labāk raksturotu “Munster” jeb “Munster-Géromé” ražošanas tehnoloģisko procesu. To dara ar nolūku precizēt metodes, kuras izkopuši siera ražotāji, un vienlaikus noteikt sasniedzamos parametrus, kuri nodrošina šā produkta īpatnības.

Atļautā apstrāde un piedevas

Pievieno šādu tekstu:

“Piens var būt:

— ar regulētu tauku saturu,

— pasterizēts temperatūrā, kas nepārsniedz 73 °C, ne ilgāk kā 40 sekunžu vai pakļauts jebkurai citai līdzvērtīgai termiskai apstrādei. Ja pienu uzglabā līdz izmantošanas brīdim, var veikt termizāciju (maksimums 66 °C temperatūrā ne ilgāk kā 40 sekunžu).

Visa cita fiziska apstrāde (mikrofiltrācija, ultrafiltrācija utt.) ir aizliegta.

Lauku sieru “Munster” jeb “Munster-Géromé” ražo tikai no svaigpiena.

Līdztekus piena izejvielām ir atļauts izmantot tikai šādas sastāvdaļas, pārstrādes palīglīdzekļus vai piedevas, ko pievieno pienam un izmanto ražošanā:

— renets (kas iegūts no teļa glumenieka),

— nekaitīgas baktēriju, raugu, pelējumu kultūras,

— kalcija hlorīds,

— sāls,

— Carum carvi L., ko dēvē arī par ķimeni (“carvi”), melno ķimeni (“carvi noir”), pļavas ķimeni (“cumin des prés”) vai Vogēzu anīsu (“anis des Vosges”).

Piena izejvielas, produktus, kas atrodas ražošanas procesā, recekli un nenogatavinātu sieru ir aizliegts uzglabāt negatīvā temperatūrā.

Nenogatavinātu sieru ir aizliegts uzglabāt modificētā atmosfērā.”

Pievieno atļautos izmantotā piena apstrādes veidus (tauku satura regulēšana, termiska apstrāde), lai izslēgtu visas pārējās piena apstrādes metodes. Pienu var pasterizēt tikai vienu reizi un, ja nepieciešams, arī termizēt, lai saglabātu piena kvalitāti.

Atļautās sastāvdaļas un pārstrādes palīglīdzekļi ir uzskaitīti, lai tiktu ievēroti tradicionālie ražošanas paņēmieni.

Ir arī norādīts, ka metodes, kas paredz izejvielu un ražošanas procesā esošo produktu saglabāšanu negatīvā temperatūrā vai modificētā atmosfērā, ir aizliegtas, lai nodrošinātu “Munster” jeb “Munster Géromé” raksturīgo īpašību izveidošanos.

Recināšana

Frāzi

“Sieru “Munster” ražo tikai no recināta govs piena”

aizstāj ar šādu tekstu:

“Pienu recina temperatūrā, kas nepārsniedz 38 °C. Recēšanas ilgums ir 7–20 minūtes.”

Pievieno recināšanas mērķvērtības, jo ar tām var aprakstīt siera “Munster” jeb “Munster-Géromé” ražošanas ierasto tehnoloģisko procesu.

Griešana, laktozes satura samazināšana

Frāzi

“Šādi iegūtu recekli ļoti smalki sadrupina”

aizstāj ar frāzi

“Recekli sagriež, lai iegūtu lazdu rieksta līdz valrieksta lieluma graudus”.

Šādi receklis tiek labāk raksturots un kontrole tiek padarīta objektīvāka.

Piemetina, ka šajā posmā ir aizliegts samazināt laktozes saturu.

Pievieno šādu tekstu:

“Pļavas ķimeņu sēklas pievieno pirms recekļa ievietošanas veidnē vai tās laikā. Pievienotais daudzums atbilst 0,5–1,5 % no gatavā produkta masas.”

Ir aprakstīti pļavas ķimeņu pievienošanas nosacījumi, lai standartizētu operatoru izmantotos paņēmienus.

Veidošana, notecināšana, sālīšana

Lai ņemtu vērā operatoru praksi, piemetina, ka recekli nekuļ.

Teikumu:

“Tad to ieliek cilindriskās veidnēs uz notecināšanas galda.”

aizstāj ar šādu tekstu:

“Recekli ieliek cilindriskās veidnēs. Recekli notecina nespiežot. Notecināšana pirms sālīšanas ilgst vismaz 15 stundu.”

Ir svarīgāk norādīt, ka notecināšana notiek bez spiešanas, nevis ka tā notiek uz notecināšanas galda. Dažādās mērķvērtības tiek norādītas, jo ar tām var aprakstīt siera “Munster” jeb “Munster-Géromé” ražošanas ierasto tehnoloģisko procesu.

Teikumu:

“Tur to vairākkārt apgriež uz otru pusi, lai paātrinātu lieko sūkalu notecēšanu. Pēc tam to izņem no veidnes (..)”

aizstāj ar šādu teikumu:

“Svaigos sierus notecināšanas laikā vismaz vienu reizi apgriež uz otru pusi, pirms tos izņem no veidnes.”

Apgriešanas reižu skaits atšķiras atkarībā no formāta kategorijas.

Teikumu:

“[Sieru] sāla un nosusina aprīkotā vietā, pēc tam novieto nogatavināšanas pagrabā.”

aizstāj ar teikumu

“Sierus sāla.”

Šo darbību veikšanas telpu aprakstu svītro, jo telpas neietekmē siera īpašības un netiek pārbaudītas.

Pienskābes sieram raksturīgo īpašību kontrole

Pievieno šādu tekstu:

“Pēc minimālā nogatavināšanas laika sieram ir izveidojies pienskābais kodols. Pienotavā piecas dienas pēc notecināšanas sieru kodola pH ir 4,5–4,9.”.

Pienskābes sieram raksturīgās īpašības, ko piešķir paskābinātais receklis, ir svarīga siera “Munster” jeb “Munster-Géromé” iezīme, kas ir jākontrolē.

Nogatavināšana

Pievieno šādu tekstu:

“Nogatavināšanas stadijā esošu sieru uzglabāšana modificētā atmosfērā ir aizliegta. Nogatavināšanai pēc sālīšanas ir divi posmi: rūgšanas posms, mitrās apstrādes posms.”

Pievieno tālāk izklāstītos nogatavināšanas nosacījumus atbilstīgi faktiskajai praksei.

Rindkopu par nogatavināšanas temperatūru un gaisa mitrumu:

“Nogatavināšanai ir nepieciešami īpaši vides apstākļi (11–15 °C temperatūra un 95 % relatīvais gaisa mitrums), kas veicina katram pagrabam raksturīgās mikrofloras attīstību; pagraba mikroflora sastāv galvenokārt no sarkanās krāsas baktērijām un raugiem, kas piešķir sieram “Munster” raksturīgo oranžīgi dzelteno krāsu.”

aizstāj ar šādu tekstu:

“Nogatavināšanai ir nepieciešami īpaši vides apstākļi – vismaz 90 % relatīvais gaisa mitrums, kas veicina katram pagrabam raksturīgās mikrofloras attīstību; pagraba mikroflora sastāv galvenokārt no sarkanās krāsas fermentiem un raugiem, kas piešķir sieram “Munster” raksturīgo oranžīga ziloņkaula līdz oranžīgi sarkano krāsu. Rūgšanas posmā temperatūra ir vismaz 16 °C. Mitrās apstrādes posmā nogatavināšanas pagraba temperatūra ir 10–16 °C.”

Katram nogatavināšanas posmam ir noteikta konkrēta temperatūra, un ir noteikts gaisa mitruma līmenis. Nogatavināšanai ir nepieciešami īpaši vides apstākļi, kas veicina katram pagrabam raksturīgās mikrofloras attīstību; pagraba mikroflora sastāv galvenokārt no sarkanās krāsas fermentiem un raugiem, kas piešķir sieram “Munster” jeb “Munster-Géromé” raksturīgo oranžīga ziloņkaula līdz oranžīgi sarkano krāsu.

Pievieno šādu tekstu par apkopšanu nogatavināšanas laikā.

Tekstu:

“sierus pagraba temperatūrā nomazgā (nogludina un noberž) ar sālījumu un apgriež otrādi reizi divās vai trīs dienās”

aizstāj ar šādu:

“Nenogatavinātam sieram katrai pusei un malai:

— ja tas ir 1. kategorijas siers, vismaz divas reizes veic mitro apstrādi (sālījums vai ūdens, kam var būt pievienoti virsmas fermenti, to vidū Brevibacterium linens), tai skaitā vismaz vienu reizi mehāniski noberž (ar roku vai iekārtu),

— ja tas ir 2. vai 3. kategorijas siers, vismaz trīs reizes veic mitro apstrādi (sālījums vai ūdens, kam var būt pievienoti virsmas fermenti, to vidū Brevibacterium linens), tai skaitā vismaz divas reizes mehāniski noberž (ar roku vai iekārtu).

Mizai oranžīga ziloņkaula līdz oranžīgi sarkano krāsu piešķir galvenokārt sarkanās krāsas fermenti (tai skaitā Brevibacterium linens). Nekādas krāsvielas izmantot nedrīkst.”

Šie noteikumi atbilst operatoru praksei, ko tie izmanto, apkopjot sierus nogatavināšanas posmā. Minimālais apstrādes reižu skaits ļauj nodrošināt, ka fermenti vienmērīgi attīstās un tādējādi tiek iegūta sieram raksturīgā krāsa.

Pievieno šādu teikumu par nogatavināšanas pamatni:

“Ja nogatavināšanā izmanto kokmateriālus, kas nonāk saskarē ar produktu, tiem jābūt iegūtiem no baltegles vai egles.”

Lai noregulētu praksi, kas saistīta ar tradicionāli izmantoto materiālu – koksni –, nosaka, kādiem jābūt kokmateriāliem, kas var nonākt saskarē ar sieru.

Teikumu par nogatavināšanas ilgumu:

“Sierus nogatavina vismaz 21 dienu (“Munster”) vai vismaz 14 dienu (“Petit Munster”).”

aizstāj ar šādu tekstu:

“Siera “Munster” jeb “Munster-Géromé” nogatavināšana ilgst vismaz līdz:

— 21. dienai 2. un 3. kategorijas sieriem,

— 14. dienai 1. kategorijas sieriem.

Šos laikposmus skaita, sākot ar izgatavošanas dienu, ko definē kā recināšanas dienu.”

Nogatavināšanas ilgums ir precizēts pa kategorijām, kas noteiktas punktā par produkta aprakstu. Ir arī piemetināts, ka nogatavināšanas laiks tiek skaitīts, sākot ar recināšanas dienu, nevis ar izgatavošanas dienu; tā ir precīzāka norāde, kas padara kontroles objektīvākas.

Vienotajā dokumentā teikumu:

“Sierus nogatavina vismaz 21 dienu (“Munster”) vai vismaz 14 dienu (“Petit Munster”).”

aizstāj ar šādu tekstu:

“Nogatavināšanas ilgums atkarībā no siera formāta ir vismaz 14 dienu vai 21 diena, skaitot no recināšanas dienas.”

Pievieno šādu tekstu par sieru iepakošanu:

“Lai pasargātu sierus no mizas izžūšanas un nevēlama zilā pelējuma veidošanās uz to virsmas, sierus katru atsevišķi iepako, kad tos izņem no nogatavināšanas pagraba pēc minimālā nogatavināšanas perioda beigām.

Tomēr ir atļauts sierus iepakot arī pirms minimālā nogatavināšanas laika beigām, bet ne ātrāk kā:

— 18. dienā pēc recināšanas 2. un 3. kategorijas sieriem,

— 11. dienā pēc recināšanas 1. kategorijas sieriem.

Šādā gadījumā iepakotus sierus turpina nogatavināt tādos pašos apstākļos kā neiepakotus sierus.”

Sieri jāiepako ģeogrāfiskajā apgabalā. Konkrētāk, sieri jāiepako, kad tos izņem no nogatavināšanas pagrabiem. Siers “Munster” jeb “Munster-Géromé” ir ar mīkstu masu un mazgātu mizu, tāpēc tā miza ir mitra un ļoti ātri izkalst. Turklāt nogatavināšanas posms, kurš tiek īstenots pagrabā un kura laikā vairākas reizes tiek veikta mitrā apstrāde, dod iespēju uz siera “Munster” jeb “Munster-Géromé” virsmas kontrolēti attīstīties īpašai mikroflorai, kas lielākoties sastāv no sarkanās krāsas fermentiem. Uz “Munster” jeb “Munster-Géromé” virsmas āra apstākļos ārpus pagraba un bez pagrabā nodrošinātās apkopšanas attīstītos nevēlams pelējums. Pelējuma klātbūtne, kā arī miza, kas izskatās sausa, ir uzskatāmas par siera “Munster” jeb “Munster-Géromé” defektiem. Tāpēc, kad sierus izņem no nogatavināšanas pagraba, tie ir obligāti jāiepako, lai pasargātu mizu un tādējādi saglabātu sieram “Munster” jeb “Munster-Géromé” raksturīgās organoleptiskās īpašības.

Šo noteikumu pievieno vienotā dokumenta 3.5. punktā.

5.6. Saikne

Punkts par saikni ar ģeogrāfisko apgabalu tiek pilnīgi pārrakstīts, lai skaidrāk parādītu saikni starp sieru “Munster” jeb “Munster-Géromé” un tā ģeogrāfisko apgabalu, taču tā būtība nemainās. Šāds izklāsts īpaši izceļ piena ražošanas apstākļus, kuri ļauj iegūt tādu pienu, kas piemērots pārstrādei par sieru, kurai nepieciešama īpaša tehnoloģiskā kompetence, un arī nogatavināšanas apstākļus. Punktā “Ģeogrāfiskā apgabala specifika” ir aprakstīti ģeogrāfiskā apgabala dabas faktori un cilvēkfaktori, rezumējot vēsturisko izklāstu un uzsverot īpašo tehnoloģisko kompetenci. Punkts “Produkta specifika” vērš uzmanību uz dažiem produkta aprakstā iekļautiem elementiem. Visbeidzot, punktā “Cēloņsakarība” ir izskaidrota mijiedarbība starp produktu un dabas un cilvēkfaktoriem.

Šo grozījumu izdara arī vienotā dokumenta 5. punktā.

5.7. Marķējums

Rindkopu

“Marķējumā papildus cilmes vietas nosaukumam jābūt INAO logotipam, kurā ir norādīts cilmes vietas nosaukums, norāde “kontrolēts cilmes vietas nosaukums” un akronīms “INAO”. Norādi “mājražojums” vai “lauku siers” var izmantot tikai mājražotāji, kas pārstrādā savā saimniecībā iegūtu pienu.”

aizstāj ar šādu rindkopu:

“Ar cilmes vietas nosaukumu “Munster” vai “Munster-Géromé” apzīmēto sieru marķējumā papildus obligātajām norādēm, kas paredzētas tiesību aktos par pārtikas produktu marķēšanu un noformēšanu, norāda produkta reģistrēto nosaukumu, kas rakstīts ar rakstzīmēm, kuru lielums ir vismaz divas trešdaļas no marķējumā attēlotajām vislielākajām rakstzīmēm, un Eiropas Savienības ACVN simbolu tajā pašā redzes laukā.”

Punktu par marķējumu atjaunina, lai ņemtu vērā izmaiņas valsts un Eiropas tiesību aktos.

Turklāt preču zīmes nosaukums nedrīkst būt pārspīlēti liels, atstājot cilmes vietas nosaukumu otrajā plānā, tāpēc ir noteikts rakstzīmju lielums.

Šos grozījumus izdara arī vienotajā dokumentā.

Pievieno šādu tekstu:

“Norādi “ražots no piena, kas iegūts no ganāmpulkiem, kuros vismaz X % govju pieder pie šķirnes Vosgienne” vai jebkādu citu atsauci uz šķirni Vosgienne sieru marķējumā un reklāmā var izmantot tikai tad, ja vismaz X % govju ganāmpulkā, no kura iegūts piens, vai katrā no ganāmpulkiem, no kuriem iegūts piens, pieder pie šīs šķirnes. Šim īpatsvaram jābūt lielākam par 70 %.”

Šī norāde informē patērētāju, ka ražošanai izmantotais piens ir iegūts no govīm, no kurām vairāk nekā 70 % pieder pie šķirnes Vosgienne.

Šo teikumu iekļauj vienotajā dokumentā.

5.8. Citi

Ir atjaunināta dalībvalsts kompetentā dienesta adrese.

Ir atjaunināts grupas nosaukums un kontaktinformācija.

Punktā par atsaucēm uz kontroles struktūrām ir veiktas tālāk izklāstītās izmaiņas.

Ir atjaunināts oficiālo struktūru nosaukums un kontaktinformācija. Šajā punktā ir norādīta Francijas kompetento kontroles iestāžu – Institut national de l’origine et de la qualité [Cilmes vietu un kvalitātes valsts institūta] (INAO) un Direction générale de la concurrence, de la consommation et de la répression des fraudes [Konkurences, patēriņa un krāpšanas apkarošanas ģenerāldirekcijas] (DGCCRF) – kontaktinformācija. Ir piemetināts, ka sertifikācijas struktūras nosaukums un kontaktinformācija ir pieejama INAO tīmekļa vietnē un Eiropas Komisijas datubāzē.

Punktā par valsts prasībām ir pievienota tabula ar galvenajiem pārbaudāmajiem elementiem un to izvērtēšanas metodi.

VIENOTS DOKUMENTS

“MUNSTER” / “MUNSTER-GÉROMÉ”

ES Nr.: PDO-FR-0125-AM03 – 7.8.2019.

ACVN (X) AĢIN ( )

1. Nosaukums vai nosaukumi

“Munster” / “Munster-Géromé”

2. Dalībvalsts vai Trešā Valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

“Munster” jeb “Munster-Géromé” ir no govs piena ražots siers ar mīkstu masu un mazgātu mizu.

Nogatavināšanas ilgums atkarībā no siera formāta ir vismaz 14 dienu vai 21 diena, skaitot no recināšanas dienas.

Siers ir vairāk vai mazāk augsta cilindra formā, un pēc formāta to iedala trīs kategorijās.

Formāta kategorija Veidnes iekšējais diametrs Maksimālais siera augstums Siera svars 1: 120–340 g 7,5–8 cm 4 cm 120–170 g 10–11 cm 4 cm 200–280 g 11–12 cm 4 cm 280–340 g 2: 450–1 000 g 14–16 cm 4 cm 450–600 g 16,5–19 cm 4 cm 700–1 000 g 3: 1 000 –1 750 g 16,5–19 cm 7 cm 1 000 –1 750 g

Miza ir plāna un viegli klāta ar glemi, tā ir oranžīga ziloņkaula līdz oranžīgi sarkanā krāsā, ko piešķir lielākoties sarkanās krāsas fermenti (tai skaitā Brevibacterium linens). Masa ir ziloņkaula līdz gaišu smilšu krāsā, un tajā var būt daži atvērumi (acis), bet ne pārāk daudz.

Pēc minimālā nogatavināšanas laika ir izveidojies masas kodols. Šis kodols ir vairāk vai mazāk nogatavināts atkarībā no siera brieduma pakāpes un augstuma.

Smarža ir spēcīga un nedaudz atgādina amonjaku. Pēc garšas masa ir viegli sālīta, konsistence ir maiga, elastīga un plūstoša. Garša ir maiga, ar pienskābes, augu (siena, nobriedušu augļu, riekstu), koksnes vai vieglu rauga piegaršu.

Tā tauku saturs ir vismaz 20 gramu uz 100 gramiem siera. Tā sausnas saturs ir vismaz 44 grami uz 100 gramiem siera.

Siera “Munster” jeb “Munster-Géromé” masā var būt pļavas ķimeņu (Carum carvi L.) sēklas. Šādam sieram papildus īpašībām, kas piemīt sieram “Munster” jeb “Munster-Géromé”, ir arī pļavas ķimeņu garša.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Vismaz 95 % no sausnas piena lopu ganāmpulka pamatbarībā iegūst ģeogrāfiskajā apgabalā, un vismaz 70 % no šā daudzuma iegūst pašā saimniecībā, un lopbarības augi (pamatbarība) veido vismaz 70 % no piena lopu ganāmpulka kopējās barības sausnas satura. Savukārt papildbarību veidojošo izejvielu izcelsmi nevar garantēt. Tādējādi vismaz 67 % kopējās barības sausnas iegūst ģeogrāfiskajā apgabalā.

Zāle (pēc sausnas satura) veido vismaz 40 % no piena govju gada vidējā pamatbarības daudzuma un vismaz 25 % no piena govju pamatbarības katrā gada dienā.

Ganību zāles platība ir vismaz 10 āru, un ganīšanās minimālais ilgums ir 150 dienu gadā.

Katrai govij gadā dod ne vairāk kā 1,8 tonnas (pēc sausnas satura) koncentrētās barības. Tā sastāv no:

— graudaugu graudiem un atvasinātiem produktiem,

— eļļas augu sēklām vai šo augu augļiem un atvasinātiem produktiem,

— pākšaugu sēklām un atvasinātiem produktiem,

— presētiem vai kaltētiem cukurbiešu graizījumiem ar melases piedevu vai bez tās,

— cukurbiešu melases,

— piena produktiem un atvasinātiem produktiem,

— minerālvielām un atvasinātiem produktiem,

— piedevām, tai skaitā vitamīniem.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

–

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Sierus katru atsevišķi iepako, kad tos izņem no nogatavināšanas pagraba pēc minimālā nogatavināšanas perioda beigām.

Sierus ir atļauts iepakot trīs dienas pirms minimālā nogatavināšanas perioda beigām. Šādus sierus nogatavina tādos pašos apstākļos kā neiepakotus sierus.

Sieri jāiepako ģeogrāfiskajā apgabalā. Konkrētāk, sieri jāiepako, kad tos izņem no nogatavināšanas pagrabiem. Siers “Munster” jeb “Munster-Géromé” ir ar mīkstu masu un mazgātu mizu, tāpēc tā miza ir mitra un ļoti ātri izkalst. Turklāt nogatavināšanas posms, kurš tiek īstenots pagrabā un kura laikā vairākas reizes tiek veikta mitrā apstrāde, dod iespēju uz siera “Munster” jeb “Munster-Géromé” virsmas kontrolēti attīstīties īpašai mikroflorai, kas lielākoties sastāv no sarkanās krāsas fermentiem. Uz “Munster” jeb “Munster-Géromé” virsmas āra apstākļos ārpus pagraba un bez pagrabā nodrošinātās apkopšanas attīstītos nevēlams pelējums. Pelējuma klātbūtne, kā arī miza, kas izskatās sausa, ir uzskatāmas par siera “Munster” jeb “Munster-Géromé” defektiem. Tāpēc, kad sierus izņem no nogatavināšanas pagraba, tie ir obligāti jāiepako, lai pasargātu mizu un tādējādi saglabātu sieram “Munster” jeb “Munster-Géromé” raksturīgās organoleptiskās īpašības.

3.6. Ar reģistrēto nosaukumu apzīmētā produkta marķēšanas īpašie noteikumi

Ar cilmes vietas nosaukumu “Munster” vai “Munster-Géromé” apzīmēto sieru marķējumā papildus obligātajām norādēm, kas paredzētas tiesību aktos par pārtikas produktu marķēšanu un noformēšanu, norāda produkta reģistrēto nosaukumu, kas rakstīts ar rakstzīmēm, kuru lielums ir vismaz divas trešdaļas no marķējumā attēlotajām vislielākajām rakstzīmēm, un Eiropas Savienības ACVN simbolu tajā pašā redzes laukā.

Norādi “ražots no piena, kas iegūts no ganāmpulkiem, kuros vismaz X % govju pieder pie šķirnes Vosgienne” vai jebkādu citu atsauci uz šķirni Vosgienne sieru marķējumā un reklāmā var izmantot tikai tad, ja vismaz X % govju ganāmpulkā, no kura iegūts piens, vai katrā no ganāmpulkiem, no kuriem iegūts piens, pieder pie šīs šķirnes. Šim īpatsvaram jābūt lielākam par 70 %.

4. Ģeogrāfiskā apgabala īsa definīcija

Mertas un Mozeles [Meurthe et Moselle] departamentā:

šādu pašvaldību teritorijas: Amenoncourt, Ancerviller, Angomont, Autrepierre, Avricourt, Baccarat, Badonviller, Barbas, Bertrambois, Bertrichamps, Bionville, Blamont, Blemerey, Bremenil, Buriville, Chazelles-sur-Albe, Cirey-sur-Vezouze, Deneuvre, Domevre-sur-Vezouze, Domjevin, Embermenil, Fenneviller, Fremenil, Fremonville, Gogney, Gondrexon, Halloville, Harbouey, Herbeviller, Igney, Lachapelle, Leintrey, Merviller, Migneville, Montigny, Montreux, Neufmaisons, Neuviller-lès-Badonviller, Nonhigny, Ogeviller, Parux, Petitmont, Pettonville, Pexonne, Pierre-Percée, Raon-lès-Leau, Reclonville, Reherrey, Reillon, Remoncourt, Repaix, Saint-Martin, Saint-Maurice-aux-Forges, Sainte-Pole, Saint-Sauveur, Tanconville, Thiaville-sur-Meurthe, Vacqueville, Val-et-Châtillon, Vaucourt, Vaxainville, Veho, Veney, Verdenal, Xousse.

Mozeles [Moselle] departamentā:

kantonos Phalsbourg un Sarrebourg – visu pašvaldību teritorijas;

šādu pašvaldību teritorijas: Albestroff, Bassing, Benestroff, Bermering, Bidestroff, Blanche-Église, Bourdonnay, Bourgaltroff, Cutting, Dieuze, Domnom-lès-Dieuze, Donnelay, Francaltroff, Gelucourt, Givrycourt, Guebestroff, Gueblange-lès-Dieuze, Guebling, Guinzeling, Honskirch, Insming, Insviller, Juvelize, Lagarde, Lening, Lhor, Lidrezing, Lindre-Basse, Lindre-Haute, Lostroff, Loudrefing, Maizieres-lès-Vic, Marimont-lès-Bénestroff, Molring, Montdidier, Mulcey, Munster, Nebing, Neufvillage, Ommeray, Rening, Rodalbe, Rorbach-lès-Dieuze, Saint-Medard, Tarquimpol, Torcheville, Vahl-lès-Bénestroff, Val-de-Bride, Vergaville, Vibersviller, Virming, Vittersbourg, Zarbeling, Zommange.

Lejasreinas [Bas-Rhin] departamentā:

kantonos Mutzig un Saverne – visu pašvaldību teritorijas;

kantonā Bouxwiller – daļa pašvaldības Wingersheim-les-Quatre-Bans teritorijas (tikai agrākās pašvaldības Gingsheim teritorija) un visu pārējo pašvaldību teritorijas, izņemot pašvaldību Dingsheim, Dossenheim-Kochersberg, Fessenheim-le-Bas, Furdenheim, Griesheim-sur-Souffel, Handschuheim, Hurtigheim, Ittenheim, Pfulgriesheim, Quatzenheim, Rohr, Stutzheim-Offenheim, Truchtersheim, Waltenheim-sur-Zorn, Wiwersheim teritorijas;

kantonā Molsheim – visu pašvaldību teritorijas, izņemot pašvaldību Altorf, Dachstein, Duppigheim, Duttlenheim, Ernolsheim-Bruche, Griesheim-près-Molsheim, Innenheim teritorijas;

kantonā Obernai – visu pašvaldību teritorijas, izņemot pašvaldību Krautergersheim, Meistratzheim, Niedernai, Stotzheim, Valff, Zellwiller teritorijas;

šādu pašvaldību teritorijas: Bischholtz, Bitschhoffen, Cleebourg, Dauendorf, Dieffenbach-lès-Woerth, Dossenheim-sur-Zinsel, Drachenbronn-Birlenbach, Engwiller, Erckartswiller, Eschbourg, Forstheim, Froeschwiller, Frohmuhl, Goersdorf, Gumbrechtshoffen, Gundershoffen, Gunstett, Hegeney, Hinsbourg, Huttendorf, Ingwiller, Keffenach, Kindwiller, Kutzenhausen, La Petite-Pierre, Lampertsloch, Laubach, Lichtenberg, Lobsann, Memmelshoffen, Menchhoffen, Merkwiller-Pechelbronn, Mietesheim, Morsbronn-les-Bains, Morschwiller, Mulhausen, Neuwiller-lès-Saverne, Niedermodern, Niedersoultzbach, Oberbronn, Oberdorf-Spachbach, Petersbach, Pfalzweyer, Preuschdorf, Puberg, Reipertswiller, Riedseltz, Rosteig, Rothbach, Schillersdorf, Soultz-sous-Forêts, Sparsbach, Struth, Tieffenbach, Uhlwiller, Uhrwiller, Uttenhoffen, Val-de-Moder, Woerth, Weinbourg, Weiterswiller, Wimmenau, Wingen-sur-Moder, Zinswiller, Zittersheim.

Augšreinas [Haut-Rhin] departamentā:

kantonos Masevaux un Altkirch – visu pašvaldību teritorijas;

kantonā Cernay – visu pašvaldību teritorijas, izņemot pašvaldību Cernay, Uffholtz, Wattwiller teritorijas;

kantonā Guebwiller – visu pašvaldību teritorijas, izņemot pašvaldību Issenheim, Merxheim, Raedersheim teritorijas;

kantonā Sainte-Marie-aux-Mines – visu pašvaldību teritorijas, izņemot pašvaldību Guemar, Illhaeusern teritorijas;

kantonā Wintzenheim – visu pašvaldību teritorijas, izņemot pašvaldību Gundolsheim, Herrlisheim-près-Colmar teritorijas;

šādu pašvaldību teritorijas: Colmar, Berrwiller, Bruebach, Brunstatt-Didenheim, Flaxlanden, Galfingue, Heimsbrunn, Ingersheim, Knoeringue, Michelbach-le-Bas, Morschwiller-le-Bas, Mulhouse, Ranspach-le-Bas, Ranspach-le-Haut, Saint-Louis, Zillisheim.

Augšsonas [Haute-Saône] departamentā:

šādu pašvaldību teritorijas: Aillevillers-et-Lyaumont, Alaincourt, Amage, Ambievillers, Amont-et-Effreney, La Basse-Vaivre, Belfahy, Betoncourt-Saint-Pancras, Beulotte-Saint-Laurent, Bouligney, Bourbevelle, Bousseraucourt, Breuchotte, La Bruyère, Corravillers, Corre, Cuve, Dampvalley-Saint-Pancras, Demangevelle, Esmoulieres, Faucogney-et-la-Mer, Les Fessey, Fleurey-lès-Saint-Loup, Fontenois-la-Ville, Fougerolles, Haut-du-Them-Château-Lambert, Hurecourt, Jonvelle, La Longine, Mailleroncourt-Saint-Pancras, La Montagne, Montcourt, Montdore, Passavant-la-Rochère, Plancher-les-Mines, Pont-du-Bois, La Proiseliere-et-Langle, Raddon-et-Chapendu, La Rosiere, Saint-Bresson, Sainte-Marie-en-Chanois, Selles, Servance-Miellin, Ternuay-Melay-et-Saint-Hilaire, La Vaivre, Vauvillers, La Voivre, Vougecourt.

Vogēzu [Vosges] departamentā:

visu pašvaldību teritorijas, izņemot šādu pašvaldību teritorijas: Ainvelle, Ameuvelle, Aroffe, Autreville, Avranville, Blevaincourt, Brechainville, Châtillon-sur-Saône, Chermisey, Damblain, Fignevelle, Fouchecourt, Frain, Freville, Godoncourt, Grand, Grignoncourt, Harmonville, Isches, Lamarche, Les Thons, Liffol-le-Grand, Lironcourt, Marey, Martigny-les-Bains, Martinvelle, Midrevaux, Mont-lès-Lamarche, Morizecourt, Pargny-sous-Mureau, Regnevelle, Robecourt, Romain-aux-Bois, Rozières-sur-Mouzon, Saint-Julien, Senaide, Seraumont, Serecourt, Serocourt, Sionne, Soncourt, Tignecourt, Tollaincourt, Trampot, Vicherey, Villotte, Villouxel.

Belforas [Territoire de Belfort] departamentā:

visu pašvaldību teritorijas, izņemot šādu pašvaldību teritorijas: Beaucourt, Courcelles, Croix, Fêche-l’Église, Joncherey, Lebetain, Mezire, Montbouton, Saint-Dizier-L’Évêque, Villars-le-Sec.

5. Saikne ar ģeogrāfisko apgabalu

“Munster” jeb “Munster-Géromé” ir siers ar mīkstu masu un mazgātu mizu, kas ražots no tādā reģionā audzētu govju piena, kurā govis pamatā ēdina ar ganību zāli. Klimata ietekmē kopš seniem laikiem attīstījusies zinātība par paskābināta recekļa nogatavināšanu mitros apstākļos, kas ļauj veidoties sarkanās krāsas fermentiem, kuri sieram piešķir raksturīgo krāsu un spēcīgo aromātu, kas kontrastē ar siera maigo masu.

Ģeogrāfiskā apgabala kalnainajā un priekškalnes daļā (kas veido Vogēzu masīvu, kura teritorijā atrodas kāda daļa no katra ģeogrāfiskajā apgabalā ietilpstošā departamenta) ir reljefs ar vidēju augstumu virs jūras līmeņa, bet rietumu daļā ir līdzenums. Vogēzu masīvā sākas daudz lielu ūdensteču, kuras baro nokrišņu ūdens, infiltrācijas ūdeņi un noteces ūdeņi un kuras apūdeņo visu apgabala teritoriju un veido tā ainavu.

Klimatam ir raksturīgs liels nokrišņu daudzums, jo Vogēzu masīvs rada barjeru no rietumiem peldošajiem mākoņiem, kas augstumā kondensējas un pārvēršas nokrišņos pār priekškalni un masīvu. Šis klimats veicina ganību sistēmu attīstīšanos – gan Vogēzu kalnu virsotnes (augstās ganības jeb “hautes-chaumes”), kur var veidoties tikai kalnu pļavas, gan atmežotās zonas, kā arī zonas ar smagu augsni, ko ir grūti apstrādāt, ir apaugušas zālājiem. Šajās pļavās bieži sastopams kāds čemurziežu dzimtas augs – pļavas ķimene jeb melnā ķimene (Carum carvi L.), ko dažkārt dēvē arī par Vogēzu anīsu.

Siera “Munster” jeb “Munster-Géromé” pirmsākumi meklējami VII un VIII gadsimtā, kad Vogēzu masīvā tika izveidotas abatijas. Viena no šīm abatijām – “Monasterium confluentis” – deva vārdu Mensteras pilsētai [Munster], kas atrodas masīva nogāzē. Piena govju ganāmpulki vasarā devās ganīties augšup uz augstajām ganībām, bet ziemu lopkopji pārlaida lejā, rietumu nogāzes ielejās.

Saražoto sieru apjoms pieauga, un XVI gadsimtā lauksaimnieki sāka pārdot sierus Elzasas vīnkopības reģiona, līdzenuma, kā arī tuvējo lielo pilsētu iedzīvotājiem.

Tā kā ražotnes koncentrējās divās vietās – Mensteras tuvumā Elzasā un Žerardmē tuvumā Lotringā –, sieram ir divi nosaukumi, kas radušies no attiecīgajiem toponīmiem: “Munster” un “Géromé”.

Ģeogrāfisko apgabalu ir plosījuši daudzi kari, un rezultātā šā reģiona iedzīvotāji ir migrējuši, aizejot paņemdami līdzi savas nodarbes un zinātību un tādējādi izplatot šā siera ražošanu arī līdzenumā. Šajā kalnu masīvā ir radusies šķirne Vosgienne, kas ir labi piemērota šai videi, tomēr, lai atjaunotu iznīcinātos ganāmpulkus, tika ieviestas arī citas šķirnes: Simmental no tuvējās Šveices, Montbéliarde, Française Frisonne Pie Noire, kas tika pārdēvēta par Prim’Holstein.

Šo piena govju audzēšanas un šā siera ražošanas un nogatavināšanas māka ir saglabājusies līdz mūsdienām. Siera ražošanas tehnoloģijas pamatā ir paskābināts receklis. Saskaņā ar mitros apstākļos veiktas nogatavināšanas praksi miza tiek nomazgāta pēc pirmā, rūgšanas, posma, kura laikā recekļa skābuma līmenis pazeminās. Nogatavināšanas pagraba apstākļus un sieru apkopšanu nogatavinātājs pielāgo atkarībā no sieru gatavošanās gaitas. Tāpat kā agrāk, arī mūsdienās ražotāji receklim pievieno pļavas ķimeņu (Carum carvi L.) sēklas.

Siers “Munster” jeb “Munster-Géromé” ir ražots no paskābināta recekļa, kas iegūts no govs piena, un tam ir mīksta masa un mazgāta miza oranžīga ziloņkaula līdz oranžīgi sarkanā krāsā.

Tā spēcīgā un nedaudz amonjaku atgādinošā smarža krasi kontrastē ar maigās garšas masu, kurā jūtama pienskābes, augu (siena, gatavu augļu, riekstu), koksnes vai viegla rauga piegarša. Sieru “Munster” jeb “Munster-Géromé” ražo dažādos formātos: ir zemāki mazāka izmēra sieri un vairāk vai mazāk augsti lielāka izmēra sieri, ko nogatavina attiecīgi vismaz 14 vai 21 dienu.

Siera “Munster” jeb “Munster-Géromé” ražošana ir attīstījusies, pateicoties tam, ka piena govju barībai izmanto pieejamo resursu – pļavu zāli. Tā kā iegūtais piens ir salīdzinoši liess, siera ražošanas tehnoloģijā par pamatu sāka izmantot paskābinātu recekli.

Ģeogrāfiskā apgabala apstākļi, kam nokrišņu un daudzo ūdens avotu dēļ ir raksturīgs augsts mitruma līmenis, mudināja attīstīt māku nogatavināt sierus mitros apstākļos; šajā procesā sierus mazgā, un tas palīdz attīstīties sarkanās krāsas fermentiem (lielākoties Brevibacterium linens), kuri iekrāso “Munster” jeb “Munster-Géromé” mizu tam raksturīgajā oranžīga ziloņkaula līdz oranžīgi sarkanajā krāsā un sekmē ar cilmes vietas nosaukumu apzīmētajam sieram raksturīgā aromāta veidošanos.

Tā kā šo mīksto sieru ražošanai izmanto paskābinātu recekli, to glabāšanas laiks nav īpaši ilgs. Neizdevīgā apstākļu sakritība – izolēta ražošanas zona un gatavā produkta sliktā spēja paciest pārvadāšanu – deva ražotājiem iemeslu dažādot sieru formātus; maza formāta sieriem ir vajadzīgs īsāks nogatavināšanas laiks, un tie ir paredzēti vietējam patēriņam, savukārt lielāka izmēra sieru izlietošanas termiņš ir ilgāks, tāpēc nogatavinātāji var iegādāties nenogatavinātus sierus, kas dažkārt ražoti attālās teritorijās, un tos nogatavināt pēc iespējas tuvāk patēriņa vietām. Visbeidzot, daļu sieru izgatavoja no recekļa, kam pievienotas pļavas ķimeņu sēklas, jo tās Vogēzu pļavās bija viegli pieejamas, un šis paradums ir saglabājies līdz pat mūsdienām.

Atsauce uz specifikācijas publikāciju

(šīs regulas 6. panta 1. punkta otrā daļa)

http://info.agriculture.gouv.fr/gedei/site/bo-agri/document_administratif-4e2c987c-80c8-4071-a5c9-dda91955e185

(1) OV L 343, 14.12.2012., 1. lpp.